**מדיניות השקעות אחראיות (ESG)**

**כללי**

1. במסגרת קביעת מדיניות ההשקעות הצפויה של החברה יפורטו שיקולי ההשקעה השונים הנוגעים, בין היתר, לשיקולים הנוגעים להיבטים סביבתיים, חברתיים ולהיבטי ממשל תאגידי, לצד בחינה ושקילה של סיכונים הקשורים לסיכונים מתפתחים מהותיים כגון סיכונים טכנולוגיים וסיכוני סייבר ("שיקולי ESG").
2. הכללת שיקולי ESG במסגרת מכלול השיקולים לבחינת השקעות, הינה בעלת השפעה חיובית על התנהגות התאגידים נשוא ההשקעה ויש בכוחה להגביר את השקיפות מצד התאגידים בהם משקיעה החברה ולהוביל לשינוי בדפוסי פעילות ואימוץ של נורמות וכללי התנהגות ראויים בכל הנוגע להתנהלותם בהיבטים סביבתיים, חברתיים וכן לשיפור איכות הממשל התאגידי.
3. הכללת שיקולי ESG תבוא לידי ביטוי במסגרת בחינת השקעות פרטניות וכן בבחינת תמהיל התיק בכללותו (בפרט בכל הנוגע לשיעור החשיפה הכוללת להשקעות בעלות סממנים "ירוקים" סביבתיים ולבחינת שיעור החשיפה הכולל לתאגידים בעלי השפעה סביבתית שלילית).
4. החברה מוצאת לנכון לאמץ את הגישה החיובית בתחום השקעות אחראיות ובמסגרת זו תעניק משקל יתר להשקעות בתאגידים שערכי ה-ESG שלהם גבוהים ביחס לקבוצת הייחוס הרלוונטית אליה אותו תאגיד נשוא ההשקעה משתייך.
5. בהתאם, במסגרת בחינת חלופות השקעה בעלות מאפיינים כלכלים דומים או זהים – תוענק עדיפות להשקעות הטומנות בחובן גם ערכים מתחום ההשקעות האחראיות (לדוגמה מתן העדפה להשקעה בתחום של אנרגיה מתחדשת על פני השקעה בתחום האנרגיה המסורתית בתשואה דומה; או השקעה בתאגיד בתחום האנרגיה המסורתית המדורג במיקום עדיף ביחס לתאגיד בתחום האנרגיה המסורתית הנמצא באותה קבוצת ייחוס).
6. החברה (באמצעות מנהל ההשקעות) התקשרה עם ספק חיצוני לקבלת דוחות אנליטיים לבחינת היבטי ESG בתאגידים נסחרים בשוק המקומי, המבוססים על מתודולוגיה סדורה הכוללת ודוח סדור עבור כל תאגיד בו נבחנת השקעה.
7. במסגרת אופן ניהול ההשקעות ובחירתם, יבחנו דוחות האחריות התאגידים והפרמטרים השונים הנכללים במסגרתם. החברה תהא רשאית להרחיב ולהתבסס על נתונים נוספים מעבר לפרמטרים הנכללים בדוחות.
8. בהתייחס להשקעות ישירות בתאגידים הנסחרים בחו"ל, החברה תעשה שימוש בדוחות ובנתונים המתקבלים ממערכות מידע פיננסי המקובלות בשוק.
9. יובהר כי ציון ו/או דירוג נמוך במסגרת הדוח או במסגרת פרמטרים הנכללים בו, אינו מוביל בהכרח להימנעות ו/או פסילת ההשקעה.
10. מדי רבעון ובתום כל שנה תיערך סקירה על עדכונים בדוחות של התאגידים הרלוונטיים בתיק ההשקעות של החברה.
11. הואיל והכללת שיקולי ESG במסגרת בחינת חלופות השקעה נמצאת בשלביה הראשוניים, בשלב זה, לא תיושם מדיניות של הימנעות גורפת מהשקעות בענפים מסוימים אולם החברה הגדירה מדיניות של הסטת השקעות בתחומי האנרגיה והתשתיות הפוסיליים[[1]](#footnote-2) והקטנת החשיפה אליהם במסגרת תיק ההשקעות הסחירות הכולל.
12. החברה באישור ועדת השקעות, רשאית לקבוע כללים וסייגים אשר יובילו לחריגה ממדיניות זו במקרים ובהם תאגידים כאמור מבצעים שינוי באסטרטגיה העסקית ויציאה מתחום האנרגיה הפוסילית וכן במצבי שוק קיצוניים לרבות בנסיבות של משבר אנרגטי חריף, משברים גיאופוליטיים ותנודתיות חדה במחירי הדלקים והאנרגיה.

**ממשל תאגידי**

1. לחברה מדיניות סדורה בנושא, אשר עיקריה מפורטים באתר האינטרנט של החברה, המבוססת על מודל מובנה. ככל ותתקבל החלטה על השקעה בתאגידים אשר ציון הממשל התאגידי שלהם נמוך מהסף אותו קבעה החברה, יידרש אישור מראש מצד מנהל ההשקעות הראשי לביצוע / המשך ההשקעה בצירוף נימוקים ונסיבות מיוחדות לביצוע ההשקעה כאמור.

**היבטים סביבתיים**

1. בהשקעה בתאגידים בעלי פוטנציאל להתממשות של סיכוני סביבה ואקלים יילקחו בחשבון במסגרת התמחור של ההשקעה הסיכונים הסביבתיים ואופן ההתמודדות של התאגיד נשוא ההשקעה מול סיכונים אלו.
2. במסגרת זו ייבחנו סוגיות מימוניות הנוגעות לכושר ההחזר של התאגיד נשוא ההשקעה והפוטנציאל להשתת קנסות, עיצומים, ופסיקת פיצויים בגין הפרות ונזקים סביבתיים לצד נגישות למקורות מימון ויכולת למחזר את החוב כתוצאה מהתממשות סיכון של הגבלת מימון לתאגידים בעלי פרופיל סיכון סביבתי.

**השקעות לא סחירות**

1. במסגרת ניתוח של השקעות לא סחירות יפורטו במסגרת עבודות האנליזה גורמי הסיכון סביבתיים או אקלימיים והשפעתם על התאגיד נשוא ההשקעה (לרבות בכל הנוגע למקורות המימון שלו בעתיד, היבטים רגולטוריים ומשפטיים והיבטים בתחום המוניטין). ברמה המעשית, החברה תיעזר בשאלוני ESG ייעודים לעסקאות לא סחירות. מובהר כי החברה רשאית לערוך שינויים בשאלונים אלו ו/או לתת דגש להיבטים מסוימים בשאלונים כאמור, בהתאם לנסיבות הפרטניות של כל עסקה.

**היבטים חברתיים**

1. החברה תימנע מביצוע השקעות במדינות שלגביהן חל איסור לבצע השקעה ו/או במדינות אשר מופעלות לגביהן סנקציות על ידי מוסדות בינלאומיים.
2. במסגרת ביצוע עסקאות לא סחירות, לא יבוצעו התקשרויות מול בעלי שליטה אשר הורשעו ברף העליון של עבירות פליליות הנוגעות, בין היתר, לסחר בבני אדם, סמים, הברחות חומרים מסוכנים, סחר עם מדינות אויב וכיו"ב.
3. במסגרת תהליך בחינת ההשקעות, תיבחן האפשרות לשלב השקעות Impact[[2]](#footnote-3) בשים לב למאפיינים הפרטניים של כל השקעה, והתאמת ההשקעה לפרמטרים הקבועים במדיניות החברה להשקעה בקרנות השקעה (בהיבטים של תשואה, חשיפה לענפים ולגיאוגרפיות ורמת סיכון) וכן יינתן משקל יתר לתאגידים שיבחרו ליישם גישה קשובה ופומבית שבמסגרתה החתירה לרווחיות פיננסית של התאגיד שזורה בחתירה להשאת ערך עבור יתר מחזיקי העניין (לרבות בעלי מניות מיעוט, נושים, עובדים, לקוחות, ספקים וקהילה). זאת ועוד ככל ומדובר בהשקעות בחברות סחירות שלגביהן מתקבלת סקירה אנליטית מהספק, עבודת המחקר ממפה את מקורות ההכנסה ממוצרים ושירותים ברי קיימא על פי הקריטריונים שנקבעו על ידי ארגון האומות המאוחדות ("SDG").

**הכשרה ופיתוח מומחיות**

1. על מנת לפתח את המודעות והמומחיות בנושא, עובדי מערך ההשקעות והמחקר ישתתפו בהשתלמויות, הרצאות והעשרות בנושאי השקעות אחראיות.

**מניעת ניגודי עניינים**

1. על מנת להבטיח פוטנציאל להתקיימותם של ניגודי עניינים מצד הספק החיצוני, החברה (באמצעות מנהל ההשקעות) מצאה לנכון להתקשר עם ספק (חברת מחקר), אשר אינה נותנת יעוץ ESG לחברות ציבוריות ובכך לא נמצאת בניגוד עניינים. מבלי לגרוע מכלליות האמור, תניות והצהרות חוזיות בדבר הימנעות מניגודי עניינים פוטנציאליים מעוגנים בהסכם ההתקשרות עם הספק החיצוני.

**תחולה ובחינה חוזרת**

1. מדיניות זו תקפה להשקעות ישירות חדשות המבוצעות על ידי החברה ואינה מתייחסת להשקעות במוצרי מדדים ומנהלי תיקים חיצוניים.
2. החברה תבחן את מדיניותה בקשר עם אופן היישום של שיקולי ESG מדי שנה, במסגרת הדיון על גיבוש מדיניות ההשקעות השנתית של החברה.
3. עיקרי השיקולים כאמור, יפורסמו במסגרת הצהרת המדיניות השנתית של החברה באתר האינטרנט ובדיווחים התקופתיים לציבור העמיתים, בכפוף להוראות הדין.

המדיניות אושרה בדירקטוריון מיום 14.12.22.

\*\*\*\*\*

1. תחומי האנרגיה והתשתיות הפוסילים שרוב עיסוקם כולל חיפוש הפקה וייצור דלקים פוסיליים הינם כל אחד מאלה: א. תאגידים שלפחות 25% מהכנסותיהם על פי הדוחות הכספיים בארבעת החודשים שקדמו להשקעה מקורם בחיפוש, הפקה, ייצור ושינוע של דלקים פוסיליים. ב. מכשירי השקעה (קרנות השקעה, קרנות נאמנות, קרנות סל, ETF ו-ETN) שמדיניות ההשקעות המוצהרת שלהם בעת ביצוע ההשקעה גורסת כי לפחות 25% מאחזקותיהם יהיו בתחום החיפוש, ההפקה, ייצור ושינוע של דלקים פוסיליים. [↑](#footnote-ref-2)
2. **השקעות Impact** - השקעות שמטרתן להשיא תשואה חברתית או סביבתית מדידה, לצד תשואה כלכלית. [↑](#footnote-ref-3)